liechticonsulting/filtered_apertus_pretrained huggingface dataset:
Discurrer è bun, agir è anc meglier - La communicaziun tranter dunnas ed umens

En la sala dal cussegl grond vegn gievgia, ils 4 da matg 2006 da las 18.00 fin las 20.00, la cussegliadra d'interpresas, psicologa ed autura da cudeschs Maria Hof-Glatz a sclerir ils motivs da las culturas linguisticas dals umens e da las dunnas ed a dar tips per ina meglra communicaziun tranter dunnas ed umens.

Las dunnas ed ils umens dovran la medema lingua. Mintgatant discurran ellas ed els dentant ina sper l'auter vi. Ils umens dovran la lingua e la communicaziun savens sco strategia per marcar lur posiziun. Las dunnas percunter avran spazis per lur visavi. Entant che las dunnas guntgeschan plitost ils conflicts, prendan ils umens cuntraversas verbalas sco sfidas bainvegnidas. Il depurtament different dat malchapientschas en la communicaziun tranter las dunnas ed ils umens. Cun savair dapli davart quest depurtament different creain nus ina situaziun "win-win" per domaduas schlattainas.

Questa occurrenza publica che vegn concludida cun in apero en il rom dal FORUM per las collavuraturas da l'administraziun chantunala vegn organisada dal post da stab per dumondas d'equalitad e po vegnir visitada da dunnas e dad umens. I dat anc plazzas libras. S'annunziai per plaschair fin ils 26 d'avrigl 2006 a info@gleichstellung.ch u per telefon sin 081/ 257 35 70.

Gremi: post da stab per dumondas d'egualitad dal chantun Grischun

Funtauna: rg post da stab per dumondas d'egualitad dal chantun Grischun

Data: 12.04.2006
Muria da peschs en il Rain da Nalps

Mesemna, ils 12 d'avrigl, ha ina persuna privata constatà peschs morts en il Rain da Nalps. L'examinaziun successiva tras l'uffizi da chatscha e pestga ha mussà che l'entir effectiv da peschs è perì en il traject da l'aual pertutgà. Fin ussa n'èn enconuschents ni il motiv precis ni la persuna che ha chaschunà questa disgrazia.

La sera dals 12 d'avrigl ha la surveglianza locala da pestga a Sedrun survegnì l'annunzia ch'i sajan vegnids constatads peschs morts en il Rain da Nalps. La surveglianza da pestga ha alura rimnà intgins peschs morts ed ha prendì ina emprova d'aua. En connex cun in'examinaziun sistematica da l'aual il proxim di han collavuraturas e collavuraturs da l'uffizi da chatscha e pestga chattà ulteriuras 170 litgivas d'aual mortas da tut las categorias da grondezza. La controlla cun agid da la pestga electrica ha mussà che l'entir effectiv da peschs è perì sin ina lunghezza da ca. 700 meters davent da la tschiffada d'aua da la Hydro-Surselva fin a la sbuccada en il Rain anteriur. Sporadicamain è er vegnida constatada macrofauna d'aua morta. En il Rain anteriur sez n'èn betg vegnids vis peschs morts.

Il motiv per la muria andetga dals peschs n'ha fin ussa anc betg pudì vegnir eruì. Ils scleriments sco er in'analisa da l'aua vegnan ad instruir, sche substanzas toxicas per ils peschs èn eventualmain arrivadas en las auas da surfatscha ed han chaschunà questa muria.

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 20.04.2006
La cumissiun per furmaziun e cultura sustegna la sanaziu da la scola chantunala Halde a Cuira

La cumissiun per furmaziun e cultura dal cussegl grond ha tractà la missiva da la regenza davart la sanaziun architectonica da la scola chantunala Halde a Cuira. La cumissiun propona unanimamain al cussegl grond d'entrar en il project. Per questa fatschenta vegn la cumissiun presidiada dal deputà Daniel Zindel. A la sesida da la cumissiun è sa participà er il cusseglier guvernativ Stefan Engler.

Ils 16 da matg 2004 avevan las votantas grischunas ed ils votants grischuns refusà il project "construcziun nova e sanaziun da la scola chantunala da Cuira". Cun la missiva ch'è ussa avant maun vegn perquai suttamessa a la deliberaziun dal cussegl grond exclusivamain la sanaziun da la scola chantunala Halde. Questa sanaziun previsa è integrada en in concept general e sa basa sin in program per l'entir areal che po vegnir realisà en etappas. Il project da sanaziun po vegnir concludì per sasez, senza ch'i resultian tras quai obligaziuns per eventualas renovaziuns da stabiliments existents e per lur engrondiment. Cun proceder en etappas èsi plinavant pussaivel da prender resguard sin eventualas midadas en la politica da furmaziun e d'adattar il program per l'entir areal, sche quai è necessari.

En sia missiva al cussegl grond renda la regenza attent a l'urgenza dal project da sanaziun pervi dal nausch stadi architectonic da la scola chantunala Halde e pervi da la problematica da PCB. Sch'il cussegl grond approvescha il project, po vegnir cumenzà la stad 2007 cun las lavurs da sanaziun. Las lavurs da construcziun duain vegnir exequidas en trais etappas d'in onn e cun mantegnair parzialmain il manaschi da scola.

Suenter avair tractà pli detagliadamain la fatschenta è la gronda maioritad da la cumissiun da l'avis ch'il stadi architectonic da la scola chantunala Halde e ch'ils andaments da manaschi respectivs sajan uschè manglus ch'ina sanaziun cumplessiva stoppia vegnir prendida per mauns en moda speditiva. Tras il cusseglier guvernativ Stefan Engler sco er tras las expertas e tras ils experts da l'uffizi da construcziun auta e da la scola chantunala - ch'eran medemamain preschents - ha la cumissiun pudì sa laschar persvader che l'edifizi Halde correspundia - ina giada ch'el è sanà - a tut las pretensiuns, e quai tant ord vista archtitectonica sco er ord vista da la scola.

Consequentamain ha la cumissiun deliberà cun 10 cunter 1 vusch il concept architectonic per la sanaziun da la scola chantunala Halde a Cuira; per realisar quest concept duai vegnir concedì in credit d'impegn da 50 milliuns francs. Unanimamain ha la cumissiun prendì il conclus concernent la colliaziun dals lieus da scola "Plessur" e "Halde" tenor ils basegns da las persunas cun impediments. En quest reguard duai la regenza vegnir incumbensada d'elavurar in project separà.

Il cussegl grond vegn a tractar quest project durant la sessiun da zercladur 2006.

Persuna che dat infurmaziuns:

Daniel Zindel, cumissiun per furmaziun e cultura, tel. 077 423 10 53

Gremi: cumissiun per furmaziun e cultura

Funtauna: rg cumissiun per furmaziun e cultura

Data: 27.04.2006
Elecziuns cirquitalas ed elecziuns da la regenza dals 21 da matg 2006 - preavis

Las votantas ed ils votants dal Grischun vegnan ad occupar da nov ils suandants mandats dumengia, ils 21 da matg 2006 a chaschun da las elecziuns cirquitalas:

- presidenta cirquitala resp. president cirquital

- substitutas e substituts da la presidenta cirquitala resp. dal president cirquital

- deputadas e deputads al cussegl grond (parlament chantunal)

- suppleantas e suppleants dal cussegl grond

La chanzlia chantunala publitgescha la dumengia suentermezdi ils resultats da las elecziuns da tut ils circuls. Sin www.gr.ch > NEWS u sin www.gr.ch > publicaziuns > elecziuns + votaziuns > elecziuns cirquitalas figureschan ils resultats da tut ils circuls. Circuls, dals quals ils resultats èn avant maun, survegnan en l'internet in document da pdf che po vegnir chargià sin l'agen computer.

A medem temp sco las elecziuns cirquitalas, han lieu dumengia, ils 21 da matg 2006 er las elecziuns da renovaziun da la regenza grischuna:

La chanzlia chantunala publitgescha la dumengia suentermezdi ils resultats da las vischnancas tar las elecziuns da la regenza. Sin www.gr.ch > NEWS u sin www.gr.ch > publicaziuns > elecziuns + votaziuns > elecziuns da la regenza vegnan ils resultats preschentads cuntinuadamain.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 01.05.2006
Ina intoxicaziun da nitrit ha chaschunà la muria da peschs en il Rain da Nalps

Il motiv per la muria da peschs dals 12 d'avrigl giusum il Rain da Nalps è sclerì. Tras ina serra da svidada ch'era laschada averta en la galaria senza pressiun da l'ovra electrica Rain anteriur (ORA) è arrivada aua cun fitg bler nitrit or da la serenera dal plazzal da la NVTA en il Rain da Nalps. Il donn ch'è resultà tras quai per la pestga vegn indemnisà cumplainamain da l'interpresa chaschunadra. Per evitar ulteriurs cas da tal gener èn gia vegnidas introducidas mesiras.

Suenter ch'ins ha constatà la muria da peschs en il Rain da Nalps èn las persunas responsablas da l'AlpTransit Gottard e da la Hydro Surselva (sco gestiunaria dals implants da la ORA) idas - ensemen cun l'uffizi da chatscha e pestga (UCP) - a la tschertga da motivs pussaivels. Las analisas da l'andament da las lavurs da revisiun vi dals implants da la ORA e dal tractament da l'aua - ch'è vegnì midà pervi da questas lavurs - sin il plazzal da la NVTA a Sedrun han mussà che l'aua tractada en la serenera è - pervi d'ina communicaziun manglusa - vegnida manada en la galaria senza pressiun da la ORA, cumbain che la serra da svidada per il Rain da Nalps era anc averta. Pervi da quai è currida durant var duas uras aua cun fitg bler nitrit en il Rain da Nalps. Las analisas da l'aua ch'il UCP ha laschà far il di suenter han medemamain mussà valurs da nitrit pli autas ed han confermà quest scenari. Nitrit è in tissi fitg ferm per peschs, uschia che tut ils peschs èn crappads sin ina lunghezza da var 900 meters. Pervi da la ferma schlunganada en il Rain anteriur è la muria da peschs sa restrenschida al Rain da Nalps.

Las partidas responsablas han enconuschì las largias en la planisaziun da l'andament ed han immediatamain introducì mesiras per evitar tals cas en l'avegnir. L'uffizi da chatscha e pestga vegn ussa a stimar il donn ch'è resultà per la pestga. Quest donn vegn indemnisà cumplainamain da l'interpresa chaschunadra. Ils meds finanzials vegnan duvrads per reintroducir ils peschs en il Rain da Nalps.

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 04.05.2006
Muria da giombers en il Lai da Tarasp

L'emna passada ha il fittadin dal Lai da Tarasp chattà divers giombers nobels morts en vischinanza da la riva. Ina controlla pli detagliada tras collavuraturas e tras collavuraturs da l'uffizi da chatscha e pestga ha mussà ch'ina gronda part da l'effectiv da giombers dal Lai da Tarasp è crappada. Il motiv da questa muria n'è anc betg enconuschent. Ils effectivs dals peschs e da las conchiglias grondas en il lai n'èn però betg pertutgadas da quai.

Suenter ch'il glatsch sin il Lai da Tarasp è puspè luà, ha il fittadin dal lai, signur Johann Fanzun, constatà che dunsenas da giombers nobels sa chattavan morts en vischinanza da la riva. Immediatamain ha el infurmà la surveglianza chantunala da pestga che ha stuì confermar displaschaivlamain a chaschun d'in emprim gir enturn il lai che tschients da giombers nobels eran crappads. Malgrà ina tschertga intensiva en l'aua bassa n'han pudì vegnir chattads nagins exemplars vivents. Per ulteriurs scleriments èn ina sfunsadra ed in sfunsader ids en il lai la dumengia passada. Sin ina lunghezza da circa 100 meters è la riva dal lai uschia vegnida controllada sistematicamain, sch'i dat giombers vivs. La sfunsadra ed il sfunsader han constatà che tut ils cuvels da giombers eran vids e ch'il funs dal lai davant ils cuvels sumegliava ad in santeri da giombers nobels da tut las grondezzas. Ils giombers nobels morts eran per gronda part gia smarschids fermamain u avevan morsas ed eran magliads per part. Quai è in indizi per il fatg che la muria aveva cumenzà gia avant ditg, ch'ella n'aveva dentant betg pudì vegnir constatada pervi da la cuverta da glatsch. La fin finala ha pudì vegnir chattà mo gist in exemplar viv.

Cun scleriments dal post per examinar peschs da l'ospital d'animals a Berna duain uss vegnir eruids ils motivs pussaivels da questa muria da giombers. Perquai che tant l'effectiv dals peschs sco er tal da las conchiglias grondas en il Lai da Tarasp sa mussa saun e salv, po vegnir exclusa ina mancanza d'oxigen u l'effect d'ina substanza toxica sco raschun da la mort dals giombers. Pli probabel è l'ipotesa d'ina malsogna specifica per giombers ed epidemica, chaschunada da virus, da bacterias u da bulieus.

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 04.05.2006
L'ambassadur da la Republica tscheca visita la regenza grischuna

L'ambassadur da la Republica tscheca, Josef Kreuter, visita venderdis, ils 5 da matg 2006, il Grischun. Suenter il bainvegni dal giast en la chasa grischa a Cuira è previs in gentar communabel. Ils ospitants èn il president da la regenza Claudio Lardi ed il chancelier Claudio Riesen.

La regenza tgira mintga onn contacts cun represchentantas e cun represchentants da stadis esters en Svizra. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 04.05.2006
Las collavuraturas da las bibliotecas grischunas fan fest

Ils 10 da matg ha lieu en la Klibühni a Cuira la festa da finiziun per las dudesch absolventas dal curs da basa grischun da la cuminanza da lavur da las bibliotecas svizras da lectura publica (CLP). La cumissiun chantunala da bibliotecas ha organisà quest curs per la tschintgavla giada.

Dal settember 2005 fin l'avrigl 2006 han dudesch dunnas interessadas absolvì durant 27 dis da curs la scolaziun fundamentala vasta e basada sin la pratica en divers secturs bibliotecars. Questa scolaziun supplementara qualifitgescha las participantas dal curs da surpigliar tut las lavurs che resultan en ina biblioteca da scola u da vischnanca. L'engaschament è sa cumprovà. La cumissiun da bibliotecas dal Grischun sa legra che tut las absolventas han reussì l'examen cun success e che tuttas survegnan il certificat da la CLP.

L'onn 1993 ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà l'emprim curs fundamental. Dapi l'onn 2000 ha il chantun Grischun in nov concept da scolaziun. La scolaziun da bibliotecaras vegn purschida da la cumissiun chantunala da bibliotecas. Il curs fundamental CLP cumenza mintgamai il settember e terminescha il matg cun in examen final.

In certificat survegnan:

Rahel Antoniazzi, Niederurnen; Vera Bay-Sachs, Schiers; Denise Bürgmann, Jenaz; Nahid Koochekzadeh, Cuira; Karin Maron, Flem; Daniela Meier, Valbella; Claudia Michel, Tavau Monstein; Gaby Monigatti, Favugn; Loni Patt Engel, Langwies; Patrizia Pavone Garaguso, Cuira; Marianne Spichtig, Haslen; Claudia Tinner, Igis.

Gremi: biblioteca chantunala dal Grischun

Funtauna: rg biblioteca chantunala dal Grischun

Data: 08.05.2006

Remartga per las medias / invit:

Vus essas cordialmain envidad(a)s da prender part a la festa ed a l'apero che ha lieu suenter

cura: mesemna, ils 10 da matg 2006, a las 17.00

nua: Klibühni a Cuira

cun tgi: commembras e commembers da la cumissiun chantunala da bibliotecas

Armon Fontana, incumbensà per la cultura dal chantun Grischun

Nelly Däscher, incumbensada per dumondas da biblioteca dal chantun Grischun

absolventas dal curs 2005/2006

giasts

durada: ca. 45 minutas

contact: Nelly Däscher, biblioteca chantunala, 7000 Cuira (tel.: 081 257 28 37 u e-mail:

nelly.daescher@kbg.gr.ch

)
La cumissiun per economia, taxas e politica da stadi beneventa la nova regulaziun da l'organisaziun da la regenza e da l'administraziun

A chaschun da sia sesida dals 4 da matg 2006 ha la cumissiun per economia, taxas e politica da stadi dal cussegl grond tractà la missiva da la regenza tar la nova regulaziun da l'organisaziun da la regenza e da l'administraziun. La cumissiun che stat sut il presidi dad Ernst Nigg propona unanimamain al cussegl grond d'entrar en il project. Il president da la regenza Claudio Lardi è er stà preschent a la sesida.

Co che la regenza scriva en sia missiva vegn l'organisaziun da la regenza e da l'administraziun centrala reglada oz per gronda part en l'urden da gestiun da la regenza ed en diversas ordinaziuns ed en divers conclus da la regenza. In emprim motiv per la nova regulaziun da l'organisaziun da la regenza e da l'administraziun è la nova constituziun dal chantun Grischun che prevesa che tschertas disposiziuns da l'urden da gestiun basegnan - pervi da lur impurtanza - la furma d'ina lescha. In ulteriur motiv per reglar da nov l'organisaziun da la regenza e da l'administraziun è la reorganisaziun da l'administraziun chantunala ch'è vegnida concludida da la regenza. Previs èsi ch'ils champs d'incumbensas vegnian per part repartids da nov als departaments e che differents uffizis vegnian correspundentamain a midar departament.

L'organisaziun da la regenza e da l'administraziun duai ussa vegnir reglada da princip en dus relaschs, en ina lescha davart l'organisaziun da la regenza e da l'administraziun ed en in'ordinaziun davart l'organisaziun da la regenza e da l'administraziun. Tenor la missiva da la regenza sa restrenscha il sboz da la lescha menziunada al fatg da fixar ils princips da l'organisaziun da la regenza e da l'administraziun. Quai correspunda er a las prescripziuns da la nova constituziun chantunala che dat dapli cumpetenza a la regenza en l'organisaziun da l'administraziun. Sin basa da la constituziun ha la regenza spezialmain la cumpetenza da reglar ils champs d'incumbensa dals departaments tras in'ordinaziun. L'ordinaziun davart l'organisaziun da la regenza e da l'administraziun n'è betg object dal project da revisiun e pia er betg object da discussiun en il cussegl grond.

Suenter avair discutà detagliadamain il project ha la cumissiun finalmain suandà en tut ils puncts las propostas da la regenza ed ha deliberà la missiva da la regenza unanimamain per mauns dal cussegl grond.

Il cussegl grond vegn a tractar quest project durant la sessiun da zercladur 2006.

Persuna che dat infurmaziuns:

Ernst Nigg, president da la cumissiun per economia, taxas e politica da stadi, tel. 081 307 36 36

Gremi: cumissiun per economia, taxas e politica da stadi

Funtauna: rg cumissiun per economia, taxas e politica da stadi

Data: 12.05.2006
Manual "Violenza en relaziuns da partenadi" - Guardar, percepir, agir

Il project grischun d'intervenziun cunter violenza a chasa edescha in manual per lavurantas socialas e per lavurants socials che vegnan confruntads cun violenza a chasa en lur lavur da cussegliaziun.

Co duain ins reagir, sch'i vegn menziunà il tema violenza a chasa en l'ura da cussegliaziun? Tge pussaivladads d'agir han lavurantas socialas e lavurants socials en quests cas? Tge pretenda la lescha? Tge instituziuns èn cumpetentas? Cura ston ins clamar la polizia? Las spezialistas ed ils spezialists dal champ social èn savens confruntads cun talas dumondas. Per ch'ellas e per ch'els dumognian en moda cumpetenta questa situaziun, ha il project grischun d'intervenziun cunter violenza a chasa elavurà in manual che accumpogna las persunas spezialisadas en lur lavur quotidiana. Il nov manual "Violenza en relaziuns da partenadi" cuntegna infurmaziuns e renviaments impurtants e dat impuls per agir che sustegnan il contact cun las victimas da la violenza a chasa e che duain professiunalisar la lavur. El sa basa tranter auter sin il concept d'intervenziun DOTIP ch'è vegnì creà a l'institut per la medischina sociala e preventiva a Losanna. Quest manual sa drizza a las spezialistas ed als spezialists dal champ social en il chantun Grischun. Il concept è vegnì adattà e cumplettà per il chantun Grischun en il rom dal project d'intervenziun cun l'accumpagnament professiunal d'ina gruppa da lavur da la maisa radunda. Uschia realisescha il project grischun d'intervenziun cunter violenza a chasa ina da sias finamiras, numnadamain quella d'optimar la collavuraziun tranter tut las instituziuns ch'èn involvidas en quests cas sco er da meglierar il contact professiunal e la protecziun da las victimas da violenza a chasa en il Grischun. Ils 18 da matg 2006 ha lieu a Cuira ina dieta da spezialistas e da spezialists per lavurantas socialas e per lavurants socials davart il tema violenza a chasa. Il manual vegn preschentà a chaschun da questa occurrenza. Il manual "Violenza en relaziuns da partenadi" po vegnir empustà da spezialistas e da spezialists tar il post da stab per dumondas d'egualitad dal chantun Grischun. tel. 081 257 35 70 u info@gleichstellung.gr.ch.

Persuna che dat infurmaziuns:

Susanna Mazzetta, manadra da project tar il project grischun d'intervenziun cunter violenza a chasa, collavuratura giuridica dal post da stab per dumondas d'egualitad, tel. 079 483 74 01

Infurmaziun:

Il manual po vegnir consultà - a partir da mesemna, ils 17 da matg 2006 - tar il post da stab.

Gremi: post da stab per dumondas d'egualitad

Funtauna: rg post da stab per dumondas d'egualitad

Data: 15.05.2006
La giunta accumpagnanta da l'interreg sa raduna a Vulpera

La giunta accumpagnanta internaziunala dal program interreg IIIA "Italia-Svizra" sa raduna gievgia, ils 8 da zercladur 2006, en il hotel vella da la posta a Vulpera. En discussiun stattan l'approvaziun dal rapport annual da la cooperaziun che surpassa ils cunfins en il territori Italia/Svizra, l'evaluaziun da la lavur da program sco er l'orientaziun davart ils novs programs da promoziun da l'UE per la perioda 2007 fin 2013.

Preschents èn represchentantas ed represchentants da l'UE, da l'administraziun taliana a Ruma e da l'administraziun federala a Berna sco er las delegadas ed ils delegads d'interreg da las regiuns da la Val d'Aosta, dal Piemunt, da la Lumbardia, da Bulsaun, dal Vallais, dal Tessin e dal Grischun. Sco represchentant grischun sa participescha il cusseglier guvernativ Hansjörg Trachsel a la dieta.

Dapi 1990 stat interreg per l'integraziun da las regiuns en il territori europeic. Interreg promova e finanziescha projects che surpassan ils cunfins, per cuntanscher sur ils cunfins in svilup equilibrà da las regiuns.

Gremi: uffizi per economia e turissem

Funtauna: rg uffizi per economia e turissem

Data: 06.06.2006
Ina delegaziun dal parlament da Schaffusa fa ina visita al cussegl grond dal Grischun

Ina delegaziun dal cussegl dal chantun da Schaffusa fa mesemna, ils 14 da zercladur 2006, durant la sessiun da zercladur, ina visita a las collegas ed als collegas dal Grischun a Cuira. La delegaziun da Schaffusa vegn manada dal president dal cussegl dal chantun Alfred Sieber e da l'emprim vicepresident Matthias Freivogel sco er da la segunda vicepresidenta Jeanette Storrer che vegnan tranter auter accumpagnads dals cussegliers dal chantun Rainer Schmidig e Hans Schwaniger sco er da la cussegliera chantunala Susanne Günter.

Ils giasts dal chantun Schaffusa vegnan retschavids dal president dal cussegl grond Hans Geisseler e da la vicepresidenta dal cussegl grond Agathe Bühler-Flury. Da la vart grischuna sa participeschan a questa scuntrada tranter auter ils presidents da las fracziuns, il president da la regenza Claudio Lardi sco er il chancelier dr. Claudio Riesen.

Il program prevesa la damaun la visita da las tractativas currentas dal cussegl grond ed il suentermezdi in tur tras la citad veglia da Cuira. La visita serva a tgirar ils contacts persunals e parlamentars existents en in'atmosfera lucca ed amicabla ed a barattar experientschas a moda spontana.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 12.06.2006